
Informácia

o plnení úloh ukrajinskou stranou, vyplývajúcich z ustanovení Protokolu


XII. zasadnutia Dvojstrannej ukrajinsko-slovenskej komisie

pre národnostné menšiny, školstvo a kultúru

K časti III. Všeobecné ustanovenia:

Strany poznamenali dôležitosť ďalšieho rozvoja spolupráce medzi orgánmi štátnej správy, orgánmi miestnej samosprávy, občianskymi združeniami, ďalšími inštitúciami Ukrajiny a Slovenskej republiky v otázkach uspokojovania vzdelávacích, kultúrnych a vedomostných potrieb príslušníkov ukrajinskej národnostnej menšiny v Slovenskej republike a slovenskej národnostnej menšiny na Ukrajine. 
Ukrajinská strana pripisuje dôležitý význam rozvoju spolupráce medzi orgánmi štátnej správy, orgánmi miestnej samosprávy, občianskymi združeniami, ďalšími inštitúciami Ukrajiny a Slovenskej republiky v otázkach ochrany práv príslušníkov ukrajinskej národnostnej menšiny v Slovenskej republike a slovenskej národnostnej menšiny na Ukrajine. 
V rámci cezhraničnej spolupráce stále sa uskutočňuje súčinnosť medzi orgánmi štátnej správy a orgánmi miestnej samosprávy Ukrajiny a príslušnými orgánmi Slovenskej republiky, s cieľom plnenia dohôd, zakotvených v:

- Dohode o obchodno-ekonomickej, vedecko-technickej a kultúrnej spolupráci medzi Zakarpatskou oblasťou Ukrajiny a Košickým samosprávnym krajom Slovenskej republiky z 24. októbra 2006;

- Dohode o spolupráci medzi Zakarpatskou oblasťou Ukrajiny a Prešovským samosprávnym krajom Slovenskej republiky z 15. marca 2005;

- Memorande o spolupráci medzi Zakarpatskou oblasťou Ukrajiny a Košickým samosprávnym krajom Slovenskej republiky;

- Memorande o rozvoji trojstranných vzťahov a spolupráce medzi Zakarpatskou oblastnou štátnou administratívou (Ukrajina), Pardubickým krajom (Česká republika) a Prešovským samosprávnym krajom (Slovenská republika). 

Otázky rozvoja ukrajinsko-slovenskej spolupráce v oblasti kultúry a školstva ukrajinskej národnostnej menšiny v Slovenskej republike a slovenskej národnostnej menšiny na Ukrajine sa prerokovávali počas:

- stretnutia veľvyslanca Ukrajiny v Slovenskej republike O. O. Havašiho s predsedom Ústrednej rady Zväzu Rusínov-Ukrajincov Slovenska P. Sokolom (21. marca, 18. apríla, 28. apríla, 9. júna, 25. septembra 2014);

 - návštevy predsedu parlamentnej skupiny priateľstva s Ukrajinou NR SR M. Krajkoviča v Zakarpatskej oblasti (14. marca 2014);

- návštevy ministra školstva a vedy Ukrajiny S. M. Kvita s delegáciou Ministerstva školstva a vedy Ukrajiny v Bratislave (7. - 8. apríla 2014);

 - návštevy štátneho tajomníka MZVEZ SR P. Buriana v Zakarpatskej oblasti (16. - 17. apríla 2014);

 - stretnutia veľvyslanca Ukrajiny v Slovenskej republike O. O. Havašiho so štátnym tajomníkom MZVEZ SR P. Burianom (2. júna a 28. júna 2014);

- návštevy podpredsedu vlády, ministra zahraničných vecí a európskych záležitostí SR M. Lajčáka v Ukrajine (10.-11. septembra 2014);

 - návštevy delegácie Zakarpatskej oblasti Ukrajiny vo Svidníku Prešovského kraja (13.-15. júna 2014);

 - stretnutia veľvyslanca Ukrajiny v Slovenskej republike O. O. Havašiho s arcibiskupom Rastislavom, metropolitom Pravoslávnej cirkvi Českých zemí a Slovenska (25. septembra 2014);

 - stretnutia predsedu Zakarpatskej oblastnej štátnej administratívy V. Lunčenka s poslancom NR SR M. Krajkovičom a Generálnou konzulkou SR v Užhorode J. Burianovou (marec 2014). 
V kontexte rozširovania dvojstrannej spolupráce v oblasti kultúry a školstva v priebehu r. 2014 boli podpísané:

- Dohoda o kultúrnej spolupráci medzi partnerskými mestami Rachiv (Ukrajina) a Svidník (SR);

- Dohoda o spolupráci medzi gymnáziom v Perečine (Ukrajina) a školou Jána Švermu v Michalovciach (SR);

- Dohoda o spolupráci v oblasti školstva medzi ZŠ I.-III. stupňa v Storožnici (Ukrajina) a ZŠ s vyučovacím jazykom ukrajinským s materskou školou v Humennom (SR);

- Memorandum o spolupráci medzi špecializovanou všeobecnovzdelávacou školou I. - III. stupňa č. 4 s rozšíreným vyučovaním slovenského jazyka Užhorodskej mestskej rady (Ukrajina) a základnými školami Lúčna vo Vranove nad Topľou a na Staničnej 13 v Košiciach (SR).

Pre uspokojovanie vzdelávacích potrieb príslušníkov slovenskej národnostnej menšiny a prostredníctvom Oblastnej kultúrno-osvetovej organizácie Matica slovenská na Zakarpatsku bola nadviazaná spolupráca medzi gymnáziom II. – III. stupňa v Perečine (Ukrajina) a Univerzitou Mateja Bela v Banskej Bystrici, a Univerzitou Komenského v Bratislave (SR).

V súlade s dohodou o partnerstve v oblasti školstva a kultúry žiaci ZŠ I. –III. stupňa v Ruski Komarivci (Ukrajina) a spojenej školy vo Svidníku (SR) spoločne pokračujú v realizácii projektu „Mládež a tradície otvárajú hranice“.

V priebehu rokov 2013-2014 sa aktivizovala spolupráca medzi Katedrou slovenskej filológie Užhorodskej štátnej univerzity a Katedrou ukrajinskej filológie Filologickej fakulty Prešovskej univerzity. 

Pokračuje spolupráca Mukačevskej všeobecnovzdelávacej školy I. - III. stupňa č. 2 T. H. Ševčenka so spojenou školou s Gymnáziom T. Ševčenka v Prešove (SR).

Celkovo okolo 30 vysokých škôl Ukrajiny a 14 vysokých škôl Slovenskej republiky udržiavajú medzi sebou priame kontakty.

K časti IV. Školstvo, veda :

Strany budú podporovať zabezpečenie práv príslušníkov ukrajinskej národnostnej menšiny v Slovenskej republike a slovenskej národnostnej menšiny na Ukrajine na získavanie vzdelania v materinskom jazyku na základe zákonodarstva strán a s prihliadnutím na potreby národnostných menšín.

Strany budú naďalej podporovať vyučovanie slovenského a ukrajinského jazyka ako vyučovacieho predmetu na miestach kompaktného osídlenia Slovákmi na Ukrajine a Ukrajincami v Slovenskej republike.

Pre uspokojovanie vzdelávacích potrieb príslušníkov slovenskej národnostnej menšiny v Užhorode (Ukrajina) funguje špecializovaná všeobecnovzdelávacia škola I. - III. stupňa č. 4 s rozšíreným vyučovaním slovenského jazyka Užhorodskej mestskej rady.

V školskom roku 2013/2014 mala škola 11 ročníkov a 312 žiakov. Vyučovanie v nižších ročníkoch prebiehalo v slovenskom jazyku (4 ročníky, 137 žiakov), ako samostatný predmet slovenský jazyk študovali žiaci 5. - 11. ročníka (7 ročníkov, 175 žiakov) . 

V školskom roku 2014/2015 má táto škola 11 ročníkov a 314 žiakov. Vyučovanie v nižších ročníkoch prebieha v slovenskom jazyku (4 ročníky, 134 žiakov, 4 učitelia), ako samostatný predmet slovenský jazyk študujú žiaci 5. - 11. ročníka (7 ročníkov, 180 žiakov, 2 učitelia). 

Pre zabezpečenie individuálne zameraného vyučovania, rozvoja tvorivých schopností žiakov podľa ich vedomostných záujmov a vzdelávacích potrieb v 10. - 11. ročníku boli otvorené nepovinné predmety „Slovenská vlastiveda“ a „Literatúra“ (slovenská). V škole pôsobí päť učiteľov zo SR: štyria – učitelia prvého stupňa, jeden učiteľ vyučuje slovenský jazyk a literatúru na II. a III. stupni.

V súlade so vzdelávacími požiadavkami obyvateľov Zakarpatskej oblasti v školskom roku 2014/2015 na šiestich všeobecnovzdelávacích školách a konkrétne: na všeobecnovzdelávacej škole I. - III. stupňa v Storožnici, na všeobecnovzdelávacej škole I. - III. stupňa v Serednom, na všeobecnovzdelávacej škole I. - II. stupňa v Antalovciach Užhorodského rajónu, na gymnáziu v Perečine, na všeobecnovzdelávacej škole I. - III. stupňa v Turje Remety Perečinského rajónu, na gymnáziu vo Veľkom Bereznom Veľkoberezňanského rajónu – slovenský jazyk ako nepovinný predmet študovalo 419 žiakov. 

Ukrajinská strana bude naďalej podporovať posilňovanie materiálnej vyučovacej základne škôl s vyučovacím jazykom slovenským a s vyučovaním slovenského jazyka na Ukrajine. 

Žiaci škôl s vyučovacím jazykom slovenským celkovo sú zabezpečení učebnicami vydanými na Ukrajine a v Slovenskej republike.

Žiaci 5. - 11. ročníkov sú zabezpečení učebnicami v plnom rozsahu zo štátneho rozpočtu a v súlade s platným zákonodarstvom, okrem učebníc slovenského jazyka, vydaných v Bratislave (Slovenská republika). Spomínané učebnice slovenského jazyka neobsahujú texty, ktoré by boli v rozpore s patriotickými citmi ukrajinských žiakov; učebnice obsahujú úlohy, ktoré zabezpečujú realizáciu výchovného cieľa na hodinách slovenského jazyka v škole.

Učebnice z pracovnej výchovy, výtvarného umenia, hudobnej výchovy pre žiakov škôl s vyučovacím jazykom národnostných menšín sa neprekladajú.

S cieľom obnovenia existujúcej študijno-metodickej základne bol zabezpečený preklad do slovenského jazyka týchto učebníc: „Matematika“ pre 1., 2., 3. ročník (autori M. V. Bohdanovyč, H. P. Lyšenko), „Prírodoveda“ pre 1., 2., 3. ročník (autor I. V. Hruščinská), „Schody do informatiky“ pre 2. ročník (autori H. V. Lomakovská, H. O. Procenko, J. J. Ryvkind, F. M. Rivkind). Pokračuje príprava učebnice informatiky pre 3. ročník. 

Strany budú zabezpečovať plnenie ustanovení platného Programu spolupráce v oblasti školstva medzi Ministerstvom školstva a vedy Ukrajiny a Ministerstvom školstva Slovenskej republiky 

Ukrajinská a slovenská strana plnia ustanovenia platného Programu spolupráce v oblasti školstva medzi Ministerstvom školstva a vedy Ukrajiny a Ministerstvom školstva, vedy, výskumu a športu Slovenskej republiky.

Program pre príslušníkov slovenskej národnostnej menšiny na Ukrajine a pre príslušníkov ukrajinskej národnostnej menšiny v Slovenskej republike zohľadňuje zabezpečenie podmienok pre vyučovanie materinského jazyka a vyučovania v materinskom jazyku na úrovni predškolského, základného, stredného a vysokoškolského vzdelania; zvýšenie úrovne vyučovania ukrajinského a slovenského jazyka a literatúry; zvýšenie kvalifikácie učiteľov a profesorov slovenskej a ukrajinskej filológie; výmeny študentov a žiakov, lektorov s cieľom krátkodobej a dlhodobej pedagogickej činnosti; účasť vedeckých pracovníkov na konferenciách, sympóziách a seminároch.

Ustanovenia spomínaného programu sa plnia s prihliadnutím na finančné možnosti a potreby obidvoch strán.

Strany sa dohodli do decembra 2013 dokončiť práce na príprave Dohody medzi Kabinetom ministrov Ukrajiny a  vládou Slovenskej republiky o akademickom vzájomnom uznávaní rovnocennosti dokladov o vzdelaní, umožňujúcich prístup k vysokoškolskému štúdiu, kvalifikáciám vysokoškolského vzdelania a vedeckým hodnostiam. 
Dňa 8. apríla 2014 počas návštevy delegácie Ministerstva školstva a vedy Ukrajiny pod vedením ministra školstva a vedy Ukrajiny S. M. Kvita v Bratislave bola podpísaná Dohoda medzi Kabinetom ministrov Ukrajiny a  vládou Slovenskej republiky o akademickom vzájomnom uznávaní rovnocennosti dokladov o vzdelaní, umožňujúcich prístup k vysokoškolskému štúdiu, kvalifikáciám vysokoškolského vzdelania a vedeckým hodnostiam.

Strany budú napomáhať ďalšiemu fungovaniu Katedry ukrajinskej filológie Inštitútu rusistiky, ukrajinistiky a slavistiky Filologickej fakulty Prešovskej univerzity a Katedry slovenskej filológie Užhorodskej národnej univerzity. 
Katedra slovenskej filológie štátnej vysokej školy „Užhorodská národná univerzita“ (ďalej len „katedra“) funguje od r.1996. Bola zriadená na základe Katedry všeobecnej a slovanskej jazykovedy a lektorátu slovenského jazyka a kultúry. Katedra pripravuje odborníkov v špecializácii „Slovenský jazyk a literatúra“. Záujem o štúdium na slovenskom oddelení rastie.

K septembru 2014 na katedre študuje 56 študentov (І. ročník – 13 študentov, ІІ. ročník – 11 študentov, ІII. ročník – 8 študentov, IV. ročník –14 študentov, V. ročník – 10 študentov).

Katedra je známa vlastnými vedeckými výdobytkami. Patrí do zoznamu Najvyššej kvalifikačnej komisie ako popredná vedecká ustanovizeň odboru „slovanské jazyky“.

Pri katedre aktívne funguje ašpirantúra a doktorantúra. V priebehu posledných 7 rokov boli obhájené 3 kandidátske dizertačne práce zo slovakistiky.

V predchádzajúcich rokoch katedra vydala učebnicu „Slovenský jazyk“ a pripravila niekoľko súčasných učebníc a vedecko-metodických pomôcok, ako napríklad prvá na Ukrajine učebnica „Slovenský jazyk“, študijné pomôcky pre študentov vysokých škôl „Dejiny Slovenska“, „Súčasná slovenská právnická terminológia“, učebnica z fonetiky slovenského jazyka a „Slovenský jazyk“ (pre ruskohovoriacich Ukrajincov).

Katedra má nadviazanú úzku spoluprácu s Metodickým centrom Studia Academica Slovaka (SAS) pri FF Univerzity J. A. Komenského v Bratislave, s Univerzitou Konštantína Filozofa v Nitre. 

Katedra vydáva odborný vedecký zborník Studia Slovacistica, v ktorom sa zverejňujú články slovakistov Ukrajiny a Slovenska, ako aj ukrajinistov zo SR. Vedeckí pracovníci katedry S. Pachomovová a P. Čučka sú členmi Celoukrajinského výboru slovakistov. 

Ukrajinská strana bude podporovať ďalšie fungovanie Celoukrajinského vedecko-metodického centra slovakistiky na Užhorodskej národnej univerzite. 

Na podnet Katedry slovenskej filológie Štátnej vysokej školy „Užhorodská národná univerzita“, vychádzajúc z návrhu medzinárodného vedecko-praktického seminára „Perspektívy vývoja slovakistiky na Ukrajine“ (Užhorod, 2002) a na základe rozhodnutia vedeckej rady Štátnej vysokej školy „Užhorodská národná univerzita“ bolo zriadené vedecko-metodické centrum slovakistiky.

Inštitút strednej Európy, Katedra politológie a štátnej správy spoločne s regionálnou pobočkou Národného inštitútu strategických výskumov v Užhorode za podpory HK Slovenskej republiky vo Veľkom Bereznom dňa 13. februára 2014 uskutočnili užhorodské slovenské vedecké čítania na tému: „Spoločenské štruktúry, inteligencia, študenti na Slovensku a na Ukrajine: historické paralely, súčasne role a súčinnosť“. Počas podujatia vedci univerzity spoločne s poprednými predstaviteľmi a vedcami Slovenskej republiky prediskutovali súčasne alternatívy rozvoja ukrajinskej a slovenskej spoločnosti, rolu inteligencie, cirkvi v transformáciách, ktoré sa uskutočnili resp. uskutočňujú v krajinách strednej Európy.

Ukrajinská strana bude pokračovať v pobytoch profesorov slovenského jazyka, literatúry, dejín a kultúry, študentov Katedry slovenskej filológie Užhorodskej národnej univerzity, ako aj študentov a profesorov slovakistiky ďalších vysokých škôl Ukrajiny na vysokých školách Slovenskej republiky.
V priebehu školského roku 2013/2014 na Prešovskej univerzite (Slovenská republika) absolvovali semestrálne čiastočné štúdium 11 študentov z III. a IV. ročníka Katedry slovenskej filológie štátnej vysokej školy „Užhorodská národná univerzita“; taktiež na tejto univerzite absolvovali preddiplomovú prax 14 študentov V. ročníka.

Docentka katedry Jusyp-Jakymovyč J. V. v termíne 15. 10. 2013 až 15. 12. 2013 absolvovala vedecký pobyt na Prešovskej univerzite. Študentka V. ročníka katedry Mária Slavec získala štipendium v rámci programu Slovenská akademická informačná agentúra na Univerzite Komenského v Bratislave (SR).

V letnom období študenti I. ročníka katedry absolvovali oboznamovaciu prax, a študenti II. ročníka mali dialektologickú prax v Žiline (SR). Dvaja najlepší študenti sa zúčastnili Letnej školy v Modre (SR), ďalší dvaja – Letnej školy slovenského jazyka pri Univerzite Komenského.

Podľa plánu vo februári - marci študenti V. ročníka by mali vycestovať do Prešovskej univerzity na preddiplomovú prax. 

Strany budú podporovať uskutočnenie odborných konferencií, seminárov a pod. v oblasti kultúry, školstva a národnostných menšín na Ukrajine a v Slovenskej republike.

Podľa informácií oddelenia pre medzinárodné styky a granty Štátnej vysokej školy „Užhorodská národná univerzita“; pedagogická prax pre študentov z vysokých škôl Slovenskej republiky, ktorí študujú ukrajinský jazyk sa neuskutočnila.

Podporovať uskutočnenie vedecko-praktických podujatí v oblasti školstva a kultúry národnostných menšín na Ukrajine.

28. - 30. marca 2014 na podnet Oblastnej kultúrno-osvetovej organizácie Matica slovenská na Zakarpatsku sa uskutočnil metodický seminár pre pedagógov škôl Zakarpatskej oblasti s vyučovaním slovenského jazyka, na ktorom prednášali metodisti zo Slovenskej republiky.

6. – 8. mája 2014 v Užhorode sa uskutočnila medzinárodná vedecká konferencia „Slovakistika na Ukrajine“, venovaná 20. výročiu slovenského oddelenia Štátnej vysokej školy „Užhorodská národná univerzita“. Tejto konferencie sa zúčastnili vysokoškolskí profesori z Kyjeva, Ľvova, Rivneho, Kirovohradu, Dnipropetrovsku (Ukrajina) a z Prešova, Bratislavy, Trnavy, Záhrebu (Slovenská republika).

Okrem prediskutovania teoreticko-vedeckých otázok vývoja a fungovania slovenského jazyka, účastníci konferencie mali príležitosť komunikovať s nositeľmi slovenského jazyka, ktorí bývajú v Zakarpatsku.

Materiály z konferencie boli zverejnené v dvoch číslach odborného vedeckého zborníka Studia Slovacistica: č.14 „Slovakistika v časovej reflexii a kontaktoch“ a č. 15 „Slovenská filológia na Ukrajine“.

Strany budú podporovať vypracovanie a realizáciu spoločných vedeckých projektov v oblastiach, ktoré predstavujú spoločný záujem. 

S cieľom plnenia Protokolu o vedeckej spolupráci medzi Národnou akadémiou vied Ukrajiny a Slovenskou akadémiou vied, sa uskutočňuje úspešná spolupráca medzi 17 vedeckými inštitúciami Ukrajiny a Slovenskej republiky, medzi katedrami štátnej vysokej školy „Užhorodská národná univerzita“ sa realizujú 22 spoločných vedeckých projektov, ktoré zahŕňajú všetky oblasti vedy. 

Okrem iného, spoločne s partnermi zo Slovenskej republiky, štátna vysoká škola „Užhorodská národná univerzita“ realizuje tieto ukrajinsko-slovenské vedecké projekty:

- so Žilinskou univerzitou v Žiline – „Podpora vedomostného trojuholníka v Bielorusku, Ukrajine a Moldavsku – FKTBUM“. Uskutočňuje sa v rámci programu TEMPUS od 1. 12. 2013 do 30. 12. 2016.

- s Vihorlatskou hvezdárňou v Humennom – „Systém vesmírnej obrany pred mimoriadnymi situáciami – systém cezhraničnej prognózy prírodných katastrof na základe využitia družicových technológií v Maďarsku, na Slovensku, Rumunsku a Ukrajine. Uskutočňuje sa v rámci programu ENPI Maďarsko - Slovensko -  Rumunsko - Ukrajina od 1. 1. 2014 do 31. 10. 2016.

- s Prešovskou univerzitou – „Angličtina pre sprístupňovanie kultúrneho dedičstva“ sa uskutočňuje v rámci Medzinárodného vyšehradského fondu od 1. 9. 2013 do 1. 5. 2014.

- s Prešovskou univerzitou – „Reforma verejnej správy na Ukrajine: zdieľanie skúseností so Slovenskom a Poľskom“ sa uskutočňuje v rámci Medzinárodného vyšehradského fondu od 1. 2. 2013 do 1. 2. 2014.

K časti V. Kultúra, informácia :

Strany budú vytvárať podmienky pre ďalší rozvoj kultúry príslušníkov ukrajinskej národnostnej menšiny v Slovenskej republike a slovenskej národnostnej menšiny na Ukrajine.

Ukrajinská strana pokračovala vo vytváraní priaznivých podmienok pre zachovanie a rozvoj etnickej identity slovenskej národnostnej menšiny na Ukrajine.

Dnes na Ukrajine pôsobí 5 spoločenských združení Slovákov:

·  Oblastná kultúrno-osvetová organizácia Matica slovenská na Zakarpatsku,

·  Spoločnosť Slovákov Ľudovíta Štúra v Zakarpatsku,

·  Zakarpatský oblastný kultúrno-osvetový spolok slovenských žien Dôvera,

·  Oblastný Spolok slovenskej inteligencie na Zakarpatsku,

·  Slovenská spoločnosť M. R. Štefánika vo Ľvove.

Spoločenské organizácie Slovákov Ukrajiny uskutočňujú aktívnu kultúrno-osvetovú činnosť, propagujú národnú kultúru, spolupracujú so štátnymi vládnymi orgánmi Ukrajiny a Slovenskej republiky, spoločenskými organizáciami obidvoch strán.

Na miestach kompaktného osídlenia Slovákov je činných 11 klubov, pri ktorých pôsobí 18 amatérskych slovenských kolektívov (352 účastníkov) a 5 knižníc, ktorých knižničný fond má v súčasnosti 6,5 tisíc kníh v slovenskom jazyku. 

Na umeleckých školách v Užhorode, Perečinskom, Užhorodskom, Svaľavskom, Veľkoberezňanskom, Iršavskom rajóne (Ukrajina) sa učia deti príslušníkov slovenskej národnostnej menšiny. S cieľom uspokojovania ich kultúrnych a vzdelávacích potrieb boli na školách založené rôzne druhy súborov, základ repertoáru ktorých tvorí ľudová hudobná tvorba. 

S cieľom zachovania a rozvoja etnokultúrnej identity slovenskej národnostnej menšiny sa v Zakarpatskej oblasti na Ukrajine každý rok uskutočňujú kultúrno-umelecké a kulturologické podujatia.

10. apríla 2014 na Veľkonočné sviatky Spoločnosť Slovákov Ľudovíta Štúra v Zakarpatsku usporiadala výstavu Krása Veľkej noci v Centre kultúr národnostných menšín na Zakarpatsku (Užhorod). Na výstave boli predstavené kraslice, zdobené medovníčky a ďalšie symboly Veľkej noci, vyrobené príslušníkmi slovenskej národnostnej menšiny na Ukrajine. Slovenské umelkyne Olga Arvajová, Veronika Tothová, Anna Lipkošová, Helena Iškyová z Vranova nad Topľou a Trebišova (SR) usporiadali tvorivú dielňu zdobenia kraslíc a medovníkov. Počas výstavy vystupoval folklórny kolektív zo Slovenska „Mihaľovski nevesty a beťare“ pod vedením Valérie Mitrovej. Výstavu navštívili predstavitelia umeleckej inteligencie, slovenských národnostných menšín na Zakarpatsku, profesori, študenti štátnej vysokej školy „Užhorodská národná univerzita“ a obchodno-ekonomickej strednej odbornej školy, predstavitelia médií.

25. apríla 2014 v Užhorode sa uskutočnil ХVІI. ročník oblastnej literárnej súťaže z recitovania slovenskej rozprávky a poézie „Čaro rozprávky”.

13. mája 2014 sa v detskej škole umení obce Seredne Užhorodského rajónu uskutočnil XVI. ročník oblastnej súťaže slovenskej ľudovej piesne „Zlatý slávik”. Tento krát sa do súťaže prihlásili viac ako 60 účastníkov z Užhorodského, Perečinského, Veľkoberezňanského, Voloveckého, Mukačevského, Ťačivského rajónu, ako aj z mesta Užhorod, Mukačevo, Chust a Čop. Víťazi obdŕžali čestné vyznamenania a cenné dary od organizátorov súťaže – Zakarpatskej oblastnej štátnej administratívy a Oblastnej kultúrno-osvetovej organizácie Matica slovenská na Zakarpatsku. 

14. mája 2014 v obci Kamjanycia Užhorodského rajónu prebiehala oblastná Slávnosť slovenského ľudového umenia „Slovenská veselica 2014“, ktorá sa uskutočnila na podnet Oblastnej kultúrno-osvetovej organizácie Matica slovenská na Zakarpatsku, za podpory sekcie kultúry, oddelenia pre národností a náboženstvá Zakarpatskej oblastnej štátnej administratívy, Užhorodskej rajónnej štátnej administratívy a rajónnej rady, Centra kultúr národnostných menšín na Zakarpatsku, oblastného organizáčno-metodického centra kultúry. V rámci slávnosti sa usporiadala výstava diel ľudových umelcov. S koncertným programom na slávnostiach vystúpili 24 kolektívy ľudovej umeleckej tvorivosti Veľkoberezňanského, Užhorodského, Perečinského, Svaľavského rajónov, mesta Užhorod a zo Slovenskej republiky. Účastníci festivalu boli odmenené darmi od Zakarpatskej oblastnej štátnej administratívy.

Strany sa dohodli, že budú pokračovať v spolupráci medzi Ministerstvom kultúry Ukrajiny a Ministerstvom kultúry Slovenskej republiky v oblasti kultúry.


Ustanovenia Programu spolupráce medzi Ministerstvom kultúry a cestovného ruchu Ukrajiny a Ministerstvom kultúry Slovenskej republiky sa vykonávajú podľa finančných možnosti strán.


S cieľom zvýšenia úrovne vzájomného oboznámenia sa s kultúrou Ukrajiny a Slovenskej republiky sa uskutočňujú kultúrne výmeny. Ukrajinská strana stále napomáhala účasti umelcov a kolektívov zo Slovenska na kulturologických a kultúrno-umeleckých podujatiach uskutočňovaných na území Ukrajiny. Národná parlamentná knižnica Ukrajiny udržiava styky s piatimi knižnicami Slovenskej republiky.

Strany budú vyhľadávať možnosti pre podporu financovania Centra slovenskej kultúry v Užhorode (Ukrajina) a Centra ukrajinskej kultúry v Prešove (Slovenská republika)

25. apríla 2014 v Centre ukrajinskej kultúry v Prešove v rámci Dní ukrajinskej kultúry v Slovenskej republike sa uskutočnila výstava „Zakarpatsko na fotografiách miestnych fotografov“, ktorú usporiadal Zväz Rusínov-Ukrajincov Slovenskej republiky a Združenie fotografov na Zakarpatsku. Výstavy sa zúčastnilo 15 autorov.

V ten istý deň sa v Prešove uskutočnil koncert Zaslúžilého akademického Zakarpatského ľudového speváckeho zboru, pri príležitosti 200. výročia narodenia Tarasa Ševčenka. Koncert sa zopakoval v Bardejove a Humennom.

Reportáž o výstave a koncerte, ktorú pripravili kameramani zo Zakarpatskej a Košickej televízie bol vysielaný na TV, vďaka čomu sa s podujatiami oboznámili viacerí diváci z obidvoch krajín. 

V máji 2014 v Centre slovenskej kultúry v Užhorode sa uskutočnila prezentácia knihy „Rozprávky z 2. triedy“. Pred rokom bola prezentovaná podobná knižočka rozprávok o škole, ktorú napísal slovenský učiteľ Ján Pochanič a ilustrovali ju jeho žiaci. V tomto roku sa urobilo naopak – rozprávky a básne napísali žiaci, a ilustroval knihu ich učiteľ. 

30. septembra 2014 v Centre slovenskej kultúry v Užhorode sa uskutočnila vernisáž výstavy slovenských insitných maliarok zo Srbska: Márije Hlavati Pavelka a Márije Hlavati Krišan pod názvom „Sen z Dolnej zeme“. Podujatia sa zúčastnil Honorárny konzul Slovenskej republiky v Užhorode Ivan Šufrič, zástupcovia Zakarpatskej oblastnej štátnej administratívy, GK SR v Užhorode, príslušníci slovenskej národnostnej menšiny.

Ukrajinská strana bude podporovať účasť umeleckých kolektívov z Ukrajiny na podujatiach, uskutočňovaných ukrajinskou národnostnou menšinou Slovenskej republiky a účasti umeleckých kolektívov ukrajinskej národnostnej menšiny Slovenskej republiky na kultúrno-umeleckých podujatiach, uskutočňovaných na Ukrajine. 

S cieľom ďalšieho rozvoja a vzájomného obohacovania sa kultúr Ukrajiny a Slovenskej republiky, vytvárania priaznivých podmienok pre zachovanie kultúrnej a jazykovej identity ukrajinskej národnostnej menšiny v Slovenskej republike a slovenskej národnostnej menšiny na Ukrajine v priebehu roka 2014 medzi krajinami pokračovali výmeny umeleckých profesionálnych a amatérskych kolektívov a interpretov, a konkrétne:

- v dňoch 25. - 27. apríla Zaslúžilý akademický Zakarpatský ľudový spevácky zbor (Ukrajina) sa zúčastnil Dní ukrajinskej kultúry v Bardejove a Humennom (SR);

- v dňoch 23. – 29. apríla v Prešove (SR) sa uskutočnila výstava obrazov maliara Juraja Bodnára, člena Zakarpatskej organizácie Národného spolku maliarov Ukrajiny;

- od 28. apríla do 3. mája fotografi zo Zakarpatskej oblasti (Ukrajina) sa zúčastnili fotoplenéru v Ružomberku (SR);

- 8. júna vokálne duo „Ridna pisňa“ a sólista Olexander Popovyč z Užhorodského rajónneho domu kultúry (Ukrajina) sa zúčastnili festivalu „Makovická struna“ v Humennom (SR);

- v dňoch 13. - 15. júna Zaslúžilý akademický Zakarpatský ľudový spevácky zbor (Ukrajina) sa zúčastnil 60. Ročníka festivalu Slávnosti kultúry Rusínov-Ukrajincov Slovenska vo Svidníku (SR);

- 28. júna tvorivý ľudový folklórno-etnografický kolektív Iršava z Iršavského rajónneho domu kultúry (Ukrajina) sa zúčastnil Poduklianského festivalu Rusínov-Ukrajincov v Snine (SR);

- 12. – 13. júla detský súbor ľudového tanca „Džereľca Karpat“ (Ukrajina) sa zúčastnil medzinárodného festivalu „Slovanská jednota“ v Novej Sedlici (SR);

- 12. – 13. júla folklórny kolektív „Berezňanka“ z Veľkého Berezneho (Ukrajina) sa zúčastnil osláv Dňa obce Stakčín (SR);

- 19. – 20. júla sa interpreti Iryna Juraščuk, Olexander Popovyč (Ukrajina) zúčastnili medzinárodného festivalu „Runinská vatra“ v Runine (SR);

- 18. – 31. júla v Banskej Bystrici (SR) sa uskutočnila výstava obrazov maliara Juraja Bodnára, člena Zakarpatskej organizácie Národného spolku maliarov Ukrajiny;

- 2. – 3. augusta detský súbor ľudového tanca „Džereľca Karpat“ (Ukrajina) sa zúčastnil osláv Dňa obce Zboj (SR);

- 9. – 10. augusta detský súbor ľudového tanca „Džereľca Karpat“ (Ukrajina) sa zúčastnil medzinárodného festivalu Ubľanské slávnosti (SR);

- 8. – 10. augusta detský súbor ľudového tanca „Džereľca Karpat“, súbor ľudovej piesne „Kamjančanka“ z o. Kamjanycia a kolektív „Rokaš“ z Mukačeva (Ukrajina) sa zúčastnili prvého medzinárodného festivalu ukrajinskej kultúry „Na Spišskom hrade“ (SR);

- od 22. augusta do 10. septembra v Ukrajinskom centre kultúry v Prešove (SR) sa uskutočnila výstava obrazov maliara Vitalija Lybu (Ukrajina);

- 24. augusta duo „Kamélia“ oddelenia kultúry Užhorodského rajónu (Ukrajina) sa zúčastnilo osláv Dňa obce Kolonica (SR);

- 30. augusta Zaslúžilý akademický Zakarpatský ľudový spevácky zbor (Ukrajina) sa zúčastnil osláv Dňa mesta Vranov nad Topľou (SR);

- 13. – 14. septembra tvorivý ľudový folklórno-obradový kolektív „Iršavská rodyna“ z Iršavského rajónneho domu kultúry (Ukrajina) sa zúčastnil osláv Dní ukrajinskej kultúry vo Svidníku (SR).

Ukrajinská strana vynaloží úsilie, aby divadlá v Užhorode, v rámci možností zapájali do vlastných dramaturgických plánov diela slovenských dramatikov.

Spomedzi početných diel slovenských dramatikov veľkú popularitu na Ukrajine získala hra Osvalda Záhradníka Sólo pre bicie hodiny, ktorá je v aktuálnom repertoári Národného akademického činoherného divadla Ivana Franka v Kyjeve a Poltavského akademického oblastného ukrajinského hudobno-dramatíckeho divadla M. V. Gogoľa.

Zaradenie inscenácií slovenských autorov do repertoáru profesionálnych divadiel sa plánuje v divadelnej sezóne 2014/2015.

Komisia odporúča stranám zlepšovať kvalitu programov a zachovávať existujúci rozsah televízneho a rozhlasového vysielania pre Slovákov na Zakarpatsku a pre Ukrajincov na Slovensku.

S cieľom realizácie vedomostných a kultúrnych potrieb slovenskej národnostnej menšiny na Ukrajine v zložení Zakarpatskej oblastnej štátnej televíznej a rozhlasovej spoločnosti (OŠTRS) pôsobí slovenská redakcia. Každým rokom sa zvyšuje kvalita televíznych a rozhlasových programov v slovenskom jazyku, pripravovaných slovenskou redakciou OŠTRS. Ich obsahové naplnenie všestranne napomáha zachovaniu jazykovej a kultúrnej identity príslušníkov slovenskej národnostnej menšiny. 

Dnes redakcia pripravuje televízne a rozhlasové programy v slovenskom jazyku o živote Slovákov na Ukrajine, o dejinách, o kultúrnom dedičstve slovenského národa. V éteri televízneho kanálu TISA sa v slovenskom jazyku vysielajú jedenkrát týždenne: v utorok 26 - minútový program „Farebná dúha“, vo štvrtok 26 - minútový program „Slovenské názory“, v piatok 10 - minútová relácia „Aktuality“. Na rozhlasovej stanici TISA sú každý piatok vysielané: 25 - minútový program „Slovenský kaleidoskop“ a 30 - minútový program „Správy. Relax. Zábava“. 
Zakarpatská OŠTRS má plnohodnotné digitálne televízne vysielanie na všetkých multiplexoch oblasti. Prevažná väčšina (viac ako 95%) káblových sietí na Zakarpatsku vysielajú kanál TISA 1. 

Poznamenávame, že programy Zakarpatskej OŠTRS sa môžu prijímať na území Slovenskej republiky prostredníctvom družice Astra 4A (pozícia 4.8E), zóna pokrytia ktorej zahrňuje územie Európy, severnej Afriky, Ukrajiny a veľkej časti RF.

Spolupráca ukrajinských a slovenských novinárov sa uskutočňuje v rámci Dohody o spolupráci medzi Zakarpatskou OŠTRS a Slovenským rozhlasom, podpísanej 12. apríla 2007. Slovenskí televízni a rozhlasoví novinári sa stále zúčastňujú Medzinárodného festivalu televíznych a rozhlasových programov pre národnostné menšiny „Môj rodný kraj“, ktorý sa uskutočňuje za podpory Štátneho výboru pre televíziu a rozhlas (Deržkomteleradio) Ukrajiny. Konkurzného festivalového programu sa zúčastňujú dokumentárne filmy, televízne a rozhlasové programy, zamerané na duchovnú obrodu národnostných menšín, zachovanie ich kultúrneho dedičstva a hodnôt, hľadanie ciest na riešenie aktuálnych problémov. 

S cieľom uplatňovania práva príslušníkov národnostných menšín pre uspokojovanie kultúrno-vzdelávacích potrieb vo vydávaní kníh v materinskom jazyku Štátny výbor pre televíziu a rozhlas (Deržkomteleradio) Ukrajiny zabezpečuje tlač knižných vydaní pre národnostné menšiny Ukrajiny na základe štátnej objednávky v rámci programu „Ukrajinská kniha“. Knižne publikácie v slovenskom jazyku môžu byť zaradené do zoznamu knižných vydaní, ktorých vydanie sa plánuje v rámci štátneho programu „Ukrajinská kniha“ na rok 2015 a ďalšie roky, a to na základe návrhu konkrétnych vydavateľstiev.

V súlade s ustanoveniami Európskej charty regionálnych jazykov alebo jazykov menšín, slovenská strana bude podporovať poskytovanie finančnej pomoci a pravidelné vydanie printových médií, ktoré sú vydávané v ukrajinskom jazyku v Slovenskej republike. Ukrajinská strana bude podporovať poskytovanie finančnej pomoci a pravidelné vydanie printových médií, ktoré sú na Ukrajine vydávané v slovenskom jazyku. 

V Zakarpatskej oblasti sú registrované a tlačia sa v slovenskom jazyku tieto printové médiá: noviny „Podkarpatský Slovák“ (zakladateľ Oblastná kultúrno-osvetová organizácia Matica slovenská na Zakarpatsku), noviny „Slovenské slovo“ (zakladateľ Spolok slovenskej inteligencie na Zakarpatsku), časopis „Dôvera“ (zakladateľ Zakarpatský oblastný kultúrno-osvetový spolok slovenských žien Dôvera) a zbierka „Studia Slovakistika“ (zakladateľ Štátna vysoká škola „Užhorodská národná univerzita“).

Ukrajinská strana, v rámci možností, napomáha pri vydaní spomínaných printových médií, ktoré sú vydávané v slovenskom jazyku. Počas prípravy Programu na podporu médií a rozvoja informačného/vedomostného odvetvia na roky 2015/2017 Zakarpatská oblastná štátna administratíva podá návrh ohľadom podpory printových médií v jazykoch národnostných menšín.

